tartuNLP/wikipedia-smugri-20251201 huggingface dataset:
Vientiane

Vientiane () on Laosin pääkaupunki. Sen asukasluku vuonna 2015 oli 620 157. Kaupungin nimen translitterointi Vientiane on ranskalaista alkuperää. Toinen yleinen, alkukielistä ääntämystä paremmin vastaava translitteroitu muoto on "Viangchan". Nimi tarkoittaa 'kuun kaupunkia'.
Vientiane sijaitsee Mekongjoen mutkassa lähellä Thaimaan rajaa. Lähin maayhteys Thaimaan puolelle on 25 kilometrin päässä sijaitseva Nong Khai, jonne vie Mekongin ylittävä Ensimmäinen Thaimaan–Laosin ystävyyden silta.
Historia.
Nykyisen kaupungin alueella oli aluksi khmer-kansan kylä ja sen keskuksena hindutemppeli. Lao- ja thai-kansat levittäytyivät alueelle 1000- ja 1100-luvuilla ja saivat siellä ylivallan. Burmalaiset ja kiinalaiset ryöstivät ja miehittivät aluetta toistuvasti. Kaupunki on perustettu 1200-luvulla, ja kuningas Setthathirath teki siitä Lan Xangin pääkaupungin vuonna 1560. Tällöin alue buddhalaistui. Laos jakautui vuonna 1707 kolmeksi eri kuningaskunnaksi. Thaimaan armeija ryösti Vientianen vuonna 1778 ja kuljetti sen smaragdibuddhan omalle puolelleen. Vuonna 1779 Thaimaa valtasi koko Laosin kenraali Phraya Chakrin johdolla ja teki siitä alusmaansa. Kun Vientianen alue yritti vuosina 1827–1828 kapinaa, sen väestö karkotettiin pois ja tilalle muutti thaikansaa. Kaupunki tuhoutui lähes kokonaan tämän kapinan aikana vuonna 1827.
Laos päätyi Ranskan vallan alaiseksi vuonna 1893 ja Vientianesta tuli siirtomaan pääkaupunki. Ranskalaisajan vaikutteet näkyvät nykyisinkin kaupungin arkkitehtuurissa ja ruokakulttuurissa.
Liikenne.
Vientianessa on Wattayn kansainvälinen lentoasema, josta on säännöllisiä lentoja Bangkokiin, Thaimaahan, Vietnamiin, Kambodžaan ja Kiinaan.
Cooperin testi

Cooperin testi eli Cooper-testi on testi, jolla mitataan maksimikestävyyttä. Sen kehitti yhdysvaltalainen sotilaslääkäri Kenneth H. Cooper vuonna 1968 Yhdysvaltain asevoimille. Ideana testissä on edetä 12 minuutissa niin pitkälle kuin pääsee. Cooper-testi korreloi koko väestössä hyvin maksimaalisen hapenottokyvyn (VO2max) kanssa ja sopii käytettäväksi suuren ihmisjoukon kuntotason selvittämiseen. Ihanteellinen tulos alle 30-vuotiaalle juoksijalle on yli 2 700, miehelle 2 800 metriä, joskin kestävyysurheilua harrastaneelle 3 000 metrin ylitys on normaalia.
Testi on hyvin laajalti käytössä, vaikkakin sitä myös kritisoidaan runsaasti. Yleisimpiä kritiikin aiheita on se, että testi mittaa vain hyvin kapeaa fyysisen kunnon aluetta: lähinnä niin sanottua maksimikestävyyttä. Parhaiten Cooperin testi sopii kohtalaisen kokeneille juoksijoille. Testitulos on luotettavimmillaan, mikäli testattava onnistuu juoksemaan testin melko tasavauhtisesti mutta ”kaikkensa antaen”. Oikein suoritettu Cooperin testi antaa varsin luotettavan arvion siitä juoksuvauhdista, jolla saavutettaisiin maksimaalinen hapenkulutus maksimirasitustestissä. Tästä voidaan edelleen laskea arvio maksimaalisesta hapenkulutuksesta. Tämä arvio on kuitenkin hieman epäluotettava, koska juoksun taloudellisuus vaihtelee ihmisten kesken, mikä tarkoittaa, että eri ihmiset saavuttavat samalla hapenkulutuksella hieman eri juoksuvauhdin.
Lapsille järjestetään monesti niin sanottu puolicooper, jossa juostaan kuusi minuuttia. 
Hapenkulutuksen laskukaava.
Hapenkulutus (VO2) suhteutetaan urheilijan painoon. American College of Sports Medicine (ACSM) käyttää hapenkulutuksen arviointiin laskukaavaa
formula_1
missä "v" on juoksunopeus metreinä minuutissa. Kaava antaa arvioidun hapenkulutuksen millilitroina painokiloa kohti minuutissa.
Esim. 3 000 metriä cooperissa juoksevalle henkilölle edellä mainitulla kaavalla saadaan arvioitua VO2max:
formula_2 
Ennätys.
Ugandalaisen Joshua Cheptegein maailmanennätys 5 000 metrillä on 12.35,36. Cooper-testin 12 minuutissa hän ehtisi tällä vauhdilla juosta noin 4 765 metriä.
Riskit.
Huonokuntoiselle Cooperin testin vaatima kova rasitus ei ole riskitön. Tämän takia etenkin ikääntyneille henkilöille voi jokin muu testaustapa olla suositeltavampi. Esimerkiksi UKK-kävelytesti on huomattavasti turvallisempi, vaikka sekin pyrkii mittaamaan maksimaalista hapenkulutusta epäsuoralla tavalla.
Cooper-testi Suomessa.
Suomessa Cooper-testi tuli Suomen koulujen vakiotestiksi 1970-luvulla ja sen juokseminen kouluissa lopetettiin 2010-luvulla. Testiä ei ole opetussuunnitelmassa kielletty, mutta tuloksia ei saa enää käyttää perusteena liikunnan arvosanalle. Testi on pääosin kadonnut myös eri lajien valtakunnallisista testipattereista. Puolustusvoimissa testi on edelleen käytössä.
Beeta-amyloidi

Beeta-amyloidi tai Aβ on proteiini, 39–42 aminohapon ketju, joka jää jäljelle amyloidiprekursoriproteiinin siirtäessä kohdeproteiinin soluun.
Beta-amyloidi on peptidi joka suojaa raskasmetallien aiheuttamalta oksidaatiostressiltä (ROS), osallistuu kolesterolin kuljettamiseen ja lisäksi saattaa olla transkriptiotekijä. Myös elimistön immuunipuolustusjärjestelmä tuottaa beeta-amyloidiplakkia virusten ja bakteerien ympärille tuhotakseen ne. Plakkia pidettiin aiemmin liukeamattomana, mutta nyt on havaittu, että elimistö kykeneekin poistamaan sitä etenkin unen aikana, jolloin selkäydinneste huuhtelee tehokkaasti beeta-amyloidia pois aivoista.
Naisten aivoihin alkaa kertyä amyloidiplakkia vaihdevuosien aikana ja plakin kertyminen jatkuu myös vaihdevuosien jälkeen. Alzheimerin tautia sairastavien aivoissa on paljon amyloidiplakkia. Amyloidihypoteesi, jonka mukaan Alzheimerin tauti johtuisi amyloidiplakin kertymisestä aivoihin, on ollut näihin päiviin asti suosituin Alzheimerin taudin selitysmalli.
Koe-eläimillä on testattu kantasolun siirtämistä terveestä luuytimestä sairastuneeseen luuytimeen. Siirretty kantasolu on tällöin nopeuttanut aivoihin kertyneen beta-amyloidin hajoamista.
Arto Saari

Arto Saari (s. 9. marraskuuta 1981 Seinäjoki) on suomalainen ammattilaisrullalautailija.
Hän aloitti lautailun harrastamisen kotikaupungissaan Seinäjoella 1990-luvun alussa ja kilpaili eurooppalaisissa alan kilpailuissa kesällä 1998 (Mastership). Hän esiintyy pelihahmona vuonna 2003 julkaistussa "Tony Hawk's Underground" -skeittipelissä. Arto Saaren hahmo on Tony Hawk’s Underground -pelin Fandom-sivustolla.
Nuoruus ja ura lyhyesti.
Saari aloitti katulautailun Etelä-Pohjanmaalla yhdeksänvuotiaana enoltaan saamalla Vision Gator -laudalla, mutta varsinainen harjoittelu alkoi vasta pari vuotta myöhemmin. Saari on itse sanonut kiinnostuneensa lajista nähtyään "Paluu tulevaisuuteen" -elokuvan. Lapsuudessaan ja nuoruudessaan hän pelasi myös jalka- ja pesäpalloa sekä jääkiekkoa. Saari keskittyi lopulta täysin rullalautailuun, koska joukkuelajit eivät hänen mukaansa tarjonneet mahdollisuutta itsensä ilmaisemiseen.
Kilpailtuaan menestyksekkäästi lautailun SM-kisoissa 1990-luvulla Saari muutti Kaliforniaan alkuvuonna 1998, jolloin hänen lukio-opintonsa olivat vielä kesken. Saari nousi ammattilaiseksi Flip Skateboardsille vuonna 1999.
Vuonna 2001 hänet valittiin Thrasher-lehden vuoden skeittaajaksi. Hän on esiintynyt myös lautailuvideoissa, kuten Menikmati, Flip Skateboardsin "Sorry" ja Alien Workshopin "Mind Field". Lempitempukseen hän on maininnut switch 360 flipin, omiksi suosikeikseen puolestaan muun muassa Mark Gonzalesin, Guy Marianon ja Pat Duffyn. Vuonna 2004 Saari äänestettiin Yleisradion Suuret suomalaiset -äänestyksessä sijalle 26 . Äänestyksessä Saaren puolesta työskentelivät "Nolla.net" -lautailufoorumin jäsenet, jotka halusivat lajille ja sankarilleen näkyvyyttä ja pyrkivät samalla ärsyttämään konservatiivista urheilukansaa. Arto Saari on itse kertonut, että huippuvuosina 2000-luvun alussa hänen menestystään hädin tuskin huomioitiin perinteisessä suomalaisessa mediassa.
Saari löi Itävallan Dominic Dietrichin ja Slovakian Ondrej Leskovianskyn ja voitti siten vuonna 2007 Hollannissa pidettyjen rullalautailun maailmanmestaruuskilpailuiden (WSR 07) street-sarjan.
Lopetettuaan aktiivisen lautailu-uransa Saari on valokuvannut työkseen skeittaamista ja surffaamista Yhdysvalloissa. Hän asuu Oahun saarella Havaijilla.
Siniaalto

Siniaalto on jaksollinen, sinifunktion muotoinen aaltomuoto. Se on harmonisen värähtelyn perusmuoto.
Siniaallon voi ajatella syntyvän pyörivän osoittimen kärjen kiertäessä ympyrän kehää vastapäivään tasaisella kulmanopeudella formula_1. Silloin osoittimen kärjen projektio suoralle, esimerkiksi koordinaatiston y-akselille, piirtää sinikäyrän.
Sinikäyrän matemaattinen muoto parametrin "t" funktiona on tällöin
 formula_2,
Aaltofunktion tapauksessa parametri saattaa kuvata aikaa, paikkaa tai niiden yhdistelmää: 
Esimerkiksi sinimuotoisen liikkuvan aallon korkeus "y" voidaan ilmaista ajan "t" ja paikan "x" funktiona:
formula_3
missä "A" on amplitudi, "k" on kulma-aaltoluku, "ω" on kulmataajuus ja "θ" on aallon vaihe pisteessä ("x = 0, t = 0").
Kahden samantaajuisen siniaallon vaihe-ero ilmaistaan joko radiaaneina tai asteina. Esimerkiksi 90 asteen vaihe-ero voidaan ajatella syntyvän siten, että pyörivän osoittimen kärki projisioidaan kahdelle toisiaan vastaan 90 asteen kulmassa olevalle suoralle, kuten koordinaatiston x- ja y-akseleille. 
Signaaliteknisesti ajatellen siniaallossa on vain yhtä taajuutta. Mikä tahansa aaltomuoto voidaan muuttaa siniaaltojen summaksi Fourier-muunnoksella.
Vaihe

Matematiikassa vaiheella tarkoitetaan jaksollisen funktion argumenttia.
Aaltoliikeopissa vaihe voi tarkoittaa joko siniaallon eli sinifunktion argumenttia, tai myös kahden samantaajuisen siniaallon vaihe-eroa.
Funktiossa 
 formula_1,
argumenttia formula_2 sanotaan funktion vaiheeksi. 
Toisaalta verrattaessa keskenään signaaleja 
 formula_3 ja 
 formula_4,
suuretta formula_5 kutsutaan signaalien väliseksi vaihe-eroksi. Vaihe-eron yksiköitä ovat radiaani ja aste.
Jos kahden signaalin vaihe-ero on 0, sanotaan että signaalit ovat samanvaiheiset. Jos vaihe-ero on 180°, signaalit ovat vastakkaisvaiheiset. Yhdistettäessä kaksi samanvaiheista signaalia ne vahvistavat toisiaan kun taas vastakkaisvaiheiset signaalit pyrkivät kumoamaan toisensa. Muissa tapauksissa tulos on laskettava trigonometristen funktioiden yhteenlaskukaavoilla.
Sovelluksia.
Signaalin vaiheella on suuri merkitys sähkötekniikassa (erityisesti kolmivaihevirta), akustiikassa (kaiutin), fysiikassa (värähtely, Laser), elektroniikassa (vahvistin) ja radiotekniikassa (radioaalto).
Jeremy Bulloch

Jeremy Bulloch (16. helmikuuta 1945 Market Harborough, Englanti – 17. joulukuuta 2020 Lontoo, Englanti) oli englantilainen näyttelijä. Bulloch esiintyi monissa brittiläisissä televisio-ohjelmissa, kuten "Doctor Whossa". Hänen tunnetuin roolihahmonsa on "Star Wars" -elokuvien Boba Fett.
Bulloch asui Lontoossa ja oli naimisissa Maureen Bullochin kanssa. Heillä oli kolme lasta.
Isoympyrä

Isoympyrä (eli ortodromi) on pallon pinnalla oleva ympyrä, jolla on sama halkaisija kuin itse pallolla, eli joka jakaa pallon kahdeksi yhtä suureksi puolipalloksi. Kaikki pallon keskipisteen kautta kulkevat tasot leikkaavat pallon pinnan isoympyrää pitkin. Isoympyrä on siis suurin ympyrä, joka voidaan piirtää pallon pinnalle.
Esimerkiksi variaatiolaskennalla voidaan osoittaa, että "pallon pinnalla olevan kahden pisteen välinen etäisyys on lyhin pisteiden kautta kulkevaa isoympyränkaarta pitkin". Siten isoympyrä on pallopinnan geodeettinen viiva, eli ne ovat tason suorien vastineita pallogeometriassa. Maapallon pinnalla meridiaanit ovat isoympyröitä; leveyspiirit päiväntasaajaa lukuun ottamatta sen sijaan eivät, vaan ne ovat pikkuympyröitä. Myös lentoreitit pyritään laatimaan isoympyröitä pitkin kulkeviksi.
Askar Akajev

Askar Akajevitš Akajev (, s. 10. marraskuuta 1944 Kyzyl-Bairak) oli Kirgisian presidentti maan itsenäistymisestä aina maaliskuuhun 2005 asti, jolloin hänet syöstiin vallasta niin sanotussa tulppaanivallankumouksessa.
Akajev opiskeli Leningradin tarkkuusmekaniikan ja optiikan instituutissa, josta väitteli tohtoriksi. Hän palasi Kirgistaniin 1972 ja opetti Frunzen polyteknillisessä instituutissa. Hänellä on satoja akateemisia julkaisuja. Akajev kohosi 1989 tasavallan tiedeakatemian johtoon. Hän työskenteli myös keskuskomitean osaston johdossa.
Akajev valittiin vuonna 1990 kompromissiehdokkaana maan presidentiksi korkeimman neuvoston vaalissa. Vuonna 1991 hänet valittiin uudelleen maan itsenäistymisen jälkeisissä vaaleissa. Akajev sai kansainvälistä tunnustusta poliittisista ja taloudellisista uudistuksistaan. Hänen tavoitteenaan oli tehdä maasta "Keski-Aasian Sveitsi". Akajev valittiin uudelleen presidentiksi 1995 (72 % äänistä) ja 2000 vaaleissa, joita syytettiin epärehellisyydestä. Aluksi häntä pidettiin vapaamielisenä, demokraattisena uudistajana, mutta myöhemmin hänen valtansa sai autoritaarisia piirteitä. Hän piti yllä hyviä suhteita Venäjään ja tarjosi Yhdysvalloille tukikohtia maasta syyskuun 2001 iskujen jälkeen.
Vuoden 2002 lopulla Akajevia vaadittiin eroamaan joukkomielenosoituksissa. Hän oli luvannut luopua vallasta kautensa loppuessa 2005 ja sai 2003 elinikäisen syytesuojan parlamentilta. 24. maaliskuuta 2005 oppositio valtasi presidentin palatsin Biškekissä.
Akajev pakeni aluksi Kazakstaniin myöhemmin Venäjälle, ja Kurmanbek Bakijev nimitettiin väliaikaiseksi presidentiksi. Aluksi Akajev kiisti eronneensa presidentin tehtävistä mutta suostui lopulta eroamaan 3. huhtikuuta käydyissä neuvotteluissa, joissa hänelle luvattiin turvatakuut.
Venäjän presidentti Vladimir Putin ilmoitti Venäjän antavan Akajeville poliittisen turvapaikan, minkä jälkeen Akajev matkusti Moskovaan josta Akajev sai paikan Moskovan valtionyliopistosta matematiikan professorina ja vanhempana tutkijana
Heinäkuussa 2021 Akajeville annettiin etsintäkuulutus hänen osallistumisestaan Kumtorin kultakaivoksen operaatioihin. Seuraavassa kuussa Akajev palasi Biškekiin ensimmäistä kertaa 16 vuoteen tehdäkseen yhteistyötä tutkimuksessa ja ilmaisi kiitoksensa presidentti Sadyr Japaroville hänen palaamisestaan kotimaahansa..
İlham Əliyev

İlham Heydər oğlu Əliyev (; ; s. 24. joulukuuta 1961 Baku, Azerbaidžanin SNT, Neuvostoliitto) on ollut Azerbaidžanin presidenttinä marraskuusta 2003. Hän toimi pääministerinä elokuusta marraskuuhun 2003. Entisen presidentin Heydər Əliyevin poikana häntä ehdotettiin maan johtoon. İlham Əliyev voitti ilmoituksen mukaan 77,97 prosenttia äänistä 15. lokakuuta 2003 pidetyissä vaaleissa niiden rehellisyyden kansainvälisestä arvostelusta huolimatta. Əliyev johtaa Uusi Azerbaidžan -puoluetta.
Tausta ja yksityiselämä.
Əliyev syntyi Bakussa vuonna 1961 Heydər Əliyevin ja Zarifa Əliyevan nuoremmaksi lapseksi. Hän opiskeli kansainvälisiä suhteita Moskovan valtionyliopistossa ja toimi valmistuttuaan siellä myös luennoitsijana. Əliyevilla on vanhempi sisko Sevil Əliyeva, joka asuu Lontoossa eikä ole juurikaan ollut julkisuudessa sitten isänsä kuoltua.
Əliyevin setä Natiq Əliyev on valtiollisen öljy-yhtiön johtaja. Valtion öljy-yhtiö on Azerbaidžanin suurin työllistäjä ja omistaa 19 prosenttia Baku–Tbilisi–Ceyhan-putkihankkeen osakkeista. Yhtiötä syytetään laajasta korruptiosta.
Vuonna 1983 Əliyev meni naimisiin Mehriban Əliyevan kanssa, joka on vuodesta 2017 lähtien ja viran perustamisesta lähtien toiminut Azerbaidžanin varapresidenttinä, johon İlham hänet nimitti. Parilla on kolme lasta: Leyla, Arzu ja Heydər.
Azerin lisäksi Əliyev puhuu myös venäjää, englantia, ranskaa ja turkkia.
Poliittinen ura.
Əliyev valittiin uudelle kaudelle lokakuussa 2008. Hän sai 89,04 prosenttia vaalien äänistä. Yksikään kuudesta vastaehdokkaasta ei yltänyt yli kolmen prosentin osuuteen. Sekä Itsenäisten valtioiden yhteisön että Etyjin vaalitarkkailijat tunnustivat vaalien tuloksen. Vuonna 2013 Əliyev valittiin jälleen jatkokaudelle.
Vuonna 2007 Əliyev nimettiin Kansainvälisen painiliiton kunniagalleriaan. Hän on toiminut myös maan olympiakomitean puheenjohtajana.
Əliyevin viimeisin voitto presidentinvaaleissa oli vuonna 2024. 
Poliittisia kantoja.
Vuoristo-Karabahin lisäksi Əliyev on sanonut että nykyinen Armenia kuuluu historiallisesti azereille.
Kunnianosoitukset.
Azerbaidžanilaiset.
Lähde:
Ulkomaalaiset.
Lähde:
Fred Zinnemann

Fred Zinnemann (29. huhtikuuta 1907 Wien, Itävalta-Unkari – 14. maaliskuuta 1997 Lontoo, Yhdistynyt kuningaskunta) oli itävaltalaissyntyinen elokuvaohjaaja, joka aloitti uransa 1930-luvulla lyhytelokuvien ohjaajana. Hän siirtyi Hollywoodiin 1940-luvulla ja ohjasi alussa pitkään vähäiselle huomiolle jääneitä elokuvia. Zinnemannin suurimpia menestyksiä olivat vuoden 1952 western "Sheriffi" ja sotadraama "Täältä ikuisuuteen" (1953).
Fred Zinnemann ei keskittynyt mihinkään tiettyyn lajityyppiin vaan ohjasi monelta alueelta. Tunnetuimpia myöhäiskauden elokuvia ovat Emeric Pressburgerin romaaniin perustuva "Ja koston hetki koitti" (1964), Frederick Forsythen romaaniin perustuva palkkamurhaajakuvaus "Shakaali" (1973) sekä draamaelokuva "Muistojeni Julia" (1977). Zinnemannin viimeinen elokuva "Viisi päivää vuorilla" sai ensi-iltansa 1982.
Animatrix

Animatrix ("The Animatrix") on vuonna 2003 julkaistu yhdysvaltalainen animoitu episodielokuva, joka koostuu yhdeksästä Matrix-elokuviin perustuvasta lyhytelokuvasta. Animatrixin on käsikirjoittanut, ohjannut ja tuottanut laaja joukko ihmisiä, joista suuri osa on ollut arvostettuja japanilaisia anime-ohjaajia. Wachowskin sisarukset ovat toimineet elokuvan päätuottajina sekä neljän ensimmäisen jakson käsikirjoittajina. 
Animatrix kertoo ja paljastaa Matrix-elokuvissa selittämättömiksi jääneitä tapahtumia. Esimerkiksi "Toinen renessanssi" kertoo tapahtumista ennen "Matrixia" ja "Osiriksen viimeinen lento" siitä, kuinka ihmiset saivat tietää koneiden aikeista kaivautua ihmiskunnan viimeiseen kaupunkiin, Siioniin.
Tartaros

Tartaros (; myös Tartara) oli kreikkalaisessa mytologiassa manalan eli Haadeen alin taso. Alun perin Tartaros tarkoitti maailman syvintä kohtaa, jonne jumalat lukitsivat vihollisensa. Tartaros miellettiin myös jumaluudeksi, jolle hänen puolisonsa Gaia synnytti Tyfonin ja Apollodoroksen mukaan myös Ekhidnan.
Kun ylijumala Zeus oli voittanut titaanit, hän syöksi niistä suurimman osan Tartarokseen. Zeus laittoi isänsä Kronoksen vartijoiksi kolme jättiläiskokoista giganttia, hekatonkheires-veljestä, joilla oli viisikymmentä päätä ja sata kättä.
Titaanit eivät olleet Tartaroksen ainoita asukkaita. Kreikkalaiset uskoivat, että huonosti eläneitä ihmisiä piinattiin ja kidutettiin rikostensa vuoksi Tartaroksen uumenissa. Näihin kuuluivat esimerkiksi jumalia pilkannut Lyydian kuningas Tantalos ja murhaaja Sisyfos.
Joidenkin uskomusten mukaan Tartaroksesta pystyi pääsemään pois. Esimerkiksi Tartarokseen joutunut murhaaja pääsi aika ajoin ylemmälle tasolle pyytämään tappamaltaan henkilöltä armahdusta. Jos tapettu antoi luvan, murhaaja pääsi lopullisesti pois Tartaroksesta. Jos tapettu ei halunnut armahtaa murhaajaa, joutui hän uudestaan Tartarokseen kidutettavaksi.
Ludwig von Bertalanffy

Ludwig von Bertalanffy (19. syyskuuta 1901 Wien – 12. kesäkuuta 1972 New York) oli saksalais-kanadalainen biologi ja filosofi. Hän oli yksi keskeisimmistä yleisen systeemiteorian kehittäjistä. Teorialla on sovellutuksia mm. biologiassa, taloudessa, psykologiassa ja väestötieteissä.
Sähkömagneetti

Sähkömagneetti on magneetti, joka magnetoidaansähkövirralla.
Tavallisimmin sähkömagneetin muodostavat rautainen sydän ja sen ympärille käämiksi kierretty sähköjohdin. Rautasydän magnetoituu, kun johtimessa kulkee sähkövirta, mutta virran lakattua sydämeen jää vain heikkoa jäännösmagnetismia.
Historia.
Ensimmäiset todisteet magnetoitumisen ja liikkuvan varauksen välisestä suhteesta havaitsi vuonna 1820 tanskalainen tiedemies Hans Christian Ørsted, joka havaitsi kompassineulan heilahtelun virtajohdon lähellä.
Erilaisia sähkömagneetteja.
Rautasydämiset sähkömagneetit.
Kaikkein tavallisin sähkömagneetin käyttökohde on sähkömekaaniset laitteet. Releet ja sähkömoottorit sisältävät monenlaisia ja -kokoisia sähkömagneetteja. Myös muuntajat ovat eräänlaisia sähkömagneetteja, vaikka ne eivät synnytäkään merkittävää ulkoista magneettikenttää.
Suprajohtava sähkömagneetti.
Sovelluksissa, joissa tarvitaan voimakasta, hyvin vakaata magneettikenttää käytetään usein ilmasydämistä suprajohtavaa magneettia. Suprajohtava magneetti ei kuluta tehoa, vaan sen käämiin syötetty sähkövirta kiertää (periaatteessa) häviöttömästi ja ylläpitää vakaan magneettikentän. Tärkeä suprajohtavien sähkömagneettien käyttöalue on magneettikuvaus.
Käyttökohteita.
Lukuisia muitakin käyttötapoja on, mm. metallisten roskien kerääminen tai siirtely.
Business Software Alliance

Business Software Alliance (BSA) on taloudellinen etujärjestö, joka edustaa joitakin maailman suurimpiin kuuluvia tietokoneohjelmistojen tekijöitä. Sen toiminta rahoitetaan jäsenmaksuilla, joiden suuruus riippuu jäsenyrityksen voitoista sekä korvauksilla yhtiöiltä, jotka se voittaa vaatiessaan tekijänoikeusrikoksille hyvityksiä oikeusteitse.
Ryhmittymän päätoiminta-alue on taistelu tietokoneohjelmistojen luvatonta kopiointia vastaan. BSA:n palkkalistoilla on 100 asianajajaa ja tutkijaa, joiden avulla se nostaa "tuhat kannetta vuodessa" yhteistyössä paikallisviranomaisten kanssa.
BSA:ta on arvosteltu sen aggressiivisista taktiikoista pienyritysten käyttämien ohjelmistojen tarkastuksissa. Monet eivät myöskään pidä sen asenteesta, jonka mukaan piratismista epäilty on syyllinen kunnes toisin todistetaan. BSA:lla on ollut provokatiivisia kampanjoita, joissa on luvattu palkkioita tekijänoikeuksien loukkaajien ilmiantamisesta.
Jäsenyrityksinä ovat Adobe Systems, Apple, Autodesk, Avid, Bentley Systems, Borland, Cisco Systems, CNC Software/Mastercam, Hewlett-Packard, IBM, Intel, Internet Security Systems, Intuit, Macromedia, Microsoft, Network Associates, PeopleSoft, RSA Security, SolidWorks, Sybase, Symantec, UGS PLM Solutions ja VERITAS Software.
Arto

Arto on suomalainen miehen etunimi. Arto saattaa olla suomalainen muunnos nimestä Arthur, joka on kelttiläinen ja merkitsee karhua ("artos"). Suomessa nimi Arto on 1900-luvun alusta tammikuuhun 2025 mennessä annettu 22 748 henkilölle. Arton lempinimi on usein Artsi, Arska, Aatsi tai Are.
Sosiaalisesti rajoittuneet

Sosiaalisesti rajoittuneet oli vuodesta 2000 vuoteen 2012 ilmestynyt suomalainen verkkosarjakuva, jolla oli yli 250 000 käyntiä kuukaudessa. Ensimmäinen sarjakuva ilmestyi 20. syyskuuta vuonna 2000, ja sen julkaisu päättyi vuonna 2012.
"Sosiaalisesti rajoittuneet" aloitti julkaisunsa Sunpoint.net-portaalissa, ja siirtyi omalle sosiaalisestirajoittuneet.fi -sivustolleen vuonna 2004.
Sarjakuva kertoi IT-alan ihmisten työstä ja elämästä. Sarjan sankareina ovat esiintyneet ohjelmoijat C ja Plus, jotka muodostivat yhdessä taisteluparin C++. Vuonna 2009 parivaljakon oheen on tullut myös uusia henkilöhahmoja. Nörttien työpaikalle bisnesasennetta tuovat yrityksen pomot ja viehkeyttä puolestaan lähettityttö Iipee, myyntijohtaja eLisa sekä miespuolinen Blondisihteeri. Nörttien luja usko tietotekniikan kaikkivoipaisuuteen tarjoaa asetelman huumorille, ja sarjakuvan tekijät sanovat todistavansa, että IT-alan ihmiset osaavat nauraa itselleen.
Sarjakuvaa käsikirjoittivat Ossi Mäntylahti ja Pekka Piira. Kuvituksesta vastasi Jukka Piira. Kaikki tekijät ovat syntyneet vuonna 1974 Helsingissä ja hankkineet työkokemusta IT-alalta. Kaikilla tekijöillä on takanaan pitkä kirjoittajaura "Mikrobitti"-lehdessä.
Vaikka "Sosiaalisesti rajoittuneet" oli pääasiassa verkkosarjakuva, se on ilmestynyt myös perinteisessä mediassa, kuten "Iltalehden" sivustolla ja "Ilta-Sanomien" ja "ITviikon" paperiversiossa.
Sarjakuvasta on myös ilmestynyt englanninkielinen versio "The Socially Challenged."
Tuhoutunut arkisto.
Ossi Mäntylahti kertoi kesäkuussa 2020 sarjakuvan Facebook-sivulla, että sarjakuvan arkisto ja sen ainoa varmuuskopio tuhoutuivat epäonnistuneen palvelinuudistuksen seurauksena vuodenvaihteessa 2015. Valtaosa vanhoista stripeistä on kuitenkin luettavissa sarjis.info-sivustolla.
Henkilöt.
Sarjakuvassa esiintyvät hahmot keskeisimmistä satunnaisempiin:
Everwood

Everwood on yhdysvaltalainen The WB Television Network -yhtiön tuottama draamasarja, joka kertoo kuvitteellisesta coloradolaisesta Everwoodin pikkukaupungista ja sen asukkaista. Sarja on koomisia vivahteita sisältävä vakava draama. Se kuvattiin Ogdenissa, Utahissa.
Everwoodin tuotanto lopetettiin WB:n ja UPN-yhtiön yhdistyttyä CW Television Networkiksi syyskuussa 2006. Sarjaa esitettiin Suomessa MTV3-kanavalla 11. syyskuuta 2003 – 16. marraskuuta 2006.
Juoni.
1. tuotantokausi.
Brownin perhettä kohtasi suru-uutinen kun perheen äiti, Julia Brown, kuoli auto-onnettomuudessa. Perheen isä, tohtori Andrew ”Andy” Brown on tunnettu aivokirurgi, joka oli työnsä takia paljon poissa kotoa. Julian kuoleman jälkeen hän jätti menestyneen praktiikkansa New Yorkissa Manhattanilla lastensa 15-vuotiaan Ephramin ja yhdeksänvuotiaan Delian takia. Brownit muuttivat Everwoodin kaupunkiin Coloradoon, Julian puhuttua usein kyseisestä paikasta.
Yhteenotot tohtori Brownin ja Ephramin välillä silti jatkuivat, minkä lisäksi hänellä ja kylän toisella lääkärillä, Harold Abbotilla oli hieman ristiriitoja ammatillisista näkemyksistä. Lopulta Brownit kuitenkin sopeutuivat kylään. Ephram ystävystyi Haroldin tyttären, Amy Abbotin kanssa.
Kun Amy kuuli tohtori Brownista, hän huomasi siinä tilaisuuden pelastaa neljä kuukautta aiemmin kolarissa koomaan vajonneen poikaystävänsä, Colinin. Andy leikkasi Colinin, joka pian heräsi ja palasi kotiin. Tosin hän oli menettänyt suuren osan muististaan, myös muistot Amysta. Colinin toipuminen ei mennyt kuten pitäisi, mutta vain tohtori Brown ja Ephram tunnustivat sen. Samaan aikaan Amyllä oli tunteita Ephramia kohtaan ja Ephram mietti tunteitaan Colinin siskoon Laynieen.
Lopulta Colinin väkivaltainen käytös katkaisi ystävyyssuhteen sekä Ephramiin, että Amyn veljeen Brightiin. Tämän jälkeen Colin romahti ja hänet oli pakko leikata. Leikkaus ei kuitenkaan pelastanut Colinin henkeä.
Ovi

Ovi on levymäinen rakennusosa, jolla suljetaan seinässä tai vastaavassa rakenteessa oleva kulkuväylä tai muu aukko. Kulkuaukolta vaaditaan kävelemisen mahdollistavaa kokoa, jolloin pienempää aukkoa nimitetään luukuksi. Muuhun tarkoitukseen, kuten kaappien sulkemiseen tehtyä levyä kutsutaan kuitenkin myös oveksi.
Ovien historia.
Vanhimmat tunnetut merkit ovista on löydetty egyptiläisistä haudoista, joissa niitä on kuvattu yksi- tai kaksiosaisina ja yhdestä puusta tehtyinä. Myöhemmin ne levisivät Eurooppaan todennäköisesti antiikin Kreikan ja Rooman kautta.
Tiettävästi suurimmat ovet ovat Yhdysvalloissa Floridassa Vehicle Assembly Building -rakennuksessa. Siinä on neljä 138,99 metriä korkeaa pääovea.
Tiettävästi massiivisin ovi, 720 tonnia, on Japanissa. Kyseessä on 1994 asennettu Japanin kansallisen fuusiotutkimuslaitoksen säteilysuojaukseen tarkoitettu ovi Gifussa. 
Oven käyttö.
Ovella voidaan erottaa talon eri huoneet tai ulko- ja sisätila toisistaan. Rakennusten lisäksi ovia käytetään esimerkiksi kulkuvälineissä. Oviaukolla muodostetaan yhteys kahden tilan välille, ja siinä olevalla ovella voidaan estää tai sallia ihmisten, eläinten, tavaroiden tai ilman läpikulku, tai äänen ja valon kantautuminen kahden tilan välillä.
Suomessa ulko-ovi aukeaa tyypillisesti ulospäin, kun taas joissakin muissa maissa sisäänpäin. Aukeamissuunta saattaa liittyä vanhoihin vieraanvaraisuustapoihin, luonnonoloihin tai paloturvallisuuteen. Sisäänpäin aukeavan oven saranat ovat sisäpuolelle, jolloin ovea ei voi murtaa auki saranatapit poistamalla. Tämän estämiseksi ulospäin avautuviin kerrostalon oviin lisätään usein saranapuolelle karmiin tapit estämään oven murtamisen saranapuolelta.
Ovityyppejä.
Aukeamistavan suhteen tavallisin on saranaovi, joka aukeaa yhteen suuntaan. Heiluriovessa eli saluunanovessa, joka avautuu molempiin suuntiin, käytetään usein erikoissaranaa ja vaimentavia jousia. Saranoiden ohella käytetään liukukiskoja ja pyöriä liukuovissa suurten oviaukkojen sulkemiseen. Kolmas ovityyppi on nosto-ovi, joka siirretään paikalleen kiskojen avulla ylä- tai alapuolella olevasta syvennyksestä. Ovet voivat olla myös lamelli- eli haitari- tai taiteovia, jotka avattaessa menevät kokoon. Samantyyppisiä ovat laskos- eli paljeovet, joissa on metallirakenteeseen kiinnitetty taipuisa muovi- tai nahkakalvo, tai vastaava.
Vetoa torjumaan käytetään pyöröovea, joka koostuu kahdesta toisiinsa kohtisuoraan kiinnitetystä ovilevystä, jolloin leikkauskohta toimii akselina. Nykyisin käytetään myös automaattiovia, jotka avautuvat ja sulkeutuvat valokennon tai vastaavan koneiston avulla. Automaattisesti avautuvat ovet voivat avautua avauskytkimen, anturin, infrapunan, paineen tai liikkeentunnistimen signaalista.
Ulko-ovi.
Ulko-ovi on ovi, joka on asennettu rakennuksen ulkoseinään kulkuväyläksi. Yleisimmät varastoitavat modulikoot ovat M9X21 ja M10X21.
Bukkake

Bukkake on ryhmäseksin muoto, jossa joukko miehiä ejakuloi polvistuneen naisen päälle. Tähän voi myös liittyä eroottista alistamista. Japanissa sana bukkake tarkoittaa yleensä nuudeleiden valmistamistapaa.
Historia.
Kertomuksissa bukkaken on väitetty olevan peräisin feodaaliajan Japanista, jossa sitä olisi käytetty uskottomien naisten rankaisemiseen. Nainen, joka oli pettänyt miestään, köytettiin kiinni pylvääseen polvilleen ja tämän jälkeen jokainen mies yhteisössä sai ejakuloida hänen päälleen. Takana oli ilmeisesti ajatus siitä, että jos naiselle ei riitä yksi mies, hänen täytyy ottaa kaikki miehet vastaan. Tämä on kuitenkin todennäköisesti vain kaupunkitarina.
Bukkaken käyttö pornovideoissa on lähtöisin Japanin pornoteollisuudesta, jossa miehen tai naisen sukupuolielimet eivät saa olla näkyvillä, vaan ne sumennetaan tai pikselöidään. Siemennestettä kuitenkin saa näkyä, joten ainut tapa tehdä pornoelokuvista "hardcorempia" on siemennesteen määrän lisääminen ja siten bukkaken keksiminen. Bukkaken merkitys vaihtelee hieman maittain. Japanilaisessa bukkakessa ejakuloinnin kohteena oleva henkilö on hiljainen ja alistettu kun taas esimerkiksi amerikkalaisessa hän on iloinen ja tyytyväinen.
Kielellinen määritelmä.
"Bukkake" yksittäin käytettynä tarkoittaa ”roiske” tai ”loiske” ja sitä käytetään Japanissa monissa muissakin yhteyksissä. Esimerkiksi "bukkake-udon" on ruokalaji, jossa kastike kaadetaan nuudeleiden päälle.
Verbi "bukkakeru" (ぶっ掛ける, ”läiskyttää vettä”) voidaan jakaa kahdeksi verbiksi: "butsu" (ぶつ) ja "kakeru" (掛ける). Butsu tarkoittaa kirjaimellisesti iskua, mutta sitä käytetään usein vahvistamaan toista verbiä, esim. "buttamageru" (ぶったまげる) ”täysin ällistynyt” tai "butchigiri" (ぶっちぎり) ”ylivoimainen voitto”, kun taas "kakeru" tarkoittaa ”kaataa, suihkuttaa”.
Gokkun.
Gokkunissa, bukkakesta poiketen, siemenneste yleensä ejakuloidaan suuhun ja niellään. Gokkun tarkoittaa niellessä kuuluvaa ääntä.
Sukupuolitaudit.
Bukkakesta voi saada HIV:n tai muun veripohjaisen taudin kuten hepatiitin siemennesteen kohdatessa silmän pinnan kanssa.
Delta IV Heavy

Delta IV Heavy on Delta IV -kantorakettiperheeseen kuuluva suurikokoinen kaksivaiheinen amerikkalainen kantoraketti. Raketin on kehittänyt Boeing ja nykyisin sitä käyttää United Launch Alliance. Raketin hinta on noin 170 miljoonaa dollaria. 
Raketissa on rinnakkain kolme "Common Booster Core"-vaihetta, joista jokaisessa on yksi nestemäistä vetyä polttava "RS-68" -moottori, ja näistä keskimmäisen päällä on raketin toinen vaihe. Keskimmäisen tehoa pienennetään laukaisun jälkeen, jotta siinä riittää polttoainetta hiukan pidempään kuin reunimmaisissa, jotka irrotetaan aiemmin, eli reunimmaiset toimivat apuraketteina keskimmäiselle.
Laukaisun aikainen suurin työntövoima on 8,7 miljoonaa newtonia. Toisessa vaiheessa on nestemäistä vetyä polttava "RL10B-2" -moottori. 
Delta IV Heavy pystyy kuljettamaan 22 000 kg:n kuorman matalalle maata kiertävälle radalle (jolla on mm. Kansainvälinen avaruusasema), ja 13 130 kg kuorman siirtoradalle kohti geosynkroonista rataa. Raketin laukaisumassa on 733 400 kg. Raketin halkaisija on 5 metriä ja pituus on noin 71 metriä. 
Kantoraketin ensimmäinen laukaisu oli 21. joulukuuta 2004. Lento laukaisitiin kello 21:50 UTC Cape Canaveralin tukikohdasta laukaisualusta 37B:ltä (samalta paikalta laukaistiin Saturn I ja IB -kantoraketit 1960-luvulla). Tätä koelentoa, jolla avaruuteen kuljetettiin DemoSat ja Nanosat-2 -satelliitit, seurasivat suunnitelmien mukaan varsinaiset lennot elokuussa ja joulukuussa 2005.
Raketti on tarkoitus poistaa käytöstä vuoteen 2024 mennessä. Vuonna 2020 jäljellä oli neljä laukaisua.
Will Smith

Willard Carroll ”Will” Smith Jr. (s. 25. syyskuuta 1968 Philadelphia, Pennsylvania) on yhdysvaltalainen Oscar-palkittu näyttelijä ja rap-artisti. Useimmat hänen roolinsa ovat olleet toimintaelokuvissa, joista monet ovat olleet komediallisia.
Ura.
Smith syntyi Philadelphiassa perheensä toiseksi lapseksi. Hänen vanhempansa olivat Willard Smith Sr. ja Caroline Smith. 
Smith aloitti uransa räppärinä nimellä Fresh Prince ja esiintyi DJ Jazzy Jeffin kanssa. Vuonna 1990 televisioyhtiö NBC palkkasi Smithin näyttelemään pääosaa komediasarjassa "Bel-Airin prinssi". Sarjan päätyttyä Smith alkoi keskittyä pääasiallisesti näyttelijän uraansa, mutta on palannut satunnaisia kertoja rap-uransa pariin.
Smithin elokuvaura alkoi toimintaelokuvasta "Pahat pojat" (1995), jonka pääosassa hän esiintyi yhdessä Martin Lawrencen kanssa. Hänen kaksi seuraavaa elokuvaansa, "Independence day – Maailmojen sota" ja "Men in Black – miehet mustissa", olivat kassamenestyksiä. Ensimmäisen Oscar-ehdokkuutensa Smith sai vuonna 2001 Muhammad Alin elämään perustuvasta nyrkkeilyelokuvasta "Ali". Ehdokkuutensa lisäksi hän voitti roolistaan Golden Globe -palkinnon. Smith oli toisen kerran ehdolla Oscar-palkinnon saajaksi vuoden 2007 gaalassa roolisuorituksestaan elokuvassa "Onnen potkuja." Smith kieltäytyi -tieteiselokuva "Matrixin" päähenkilön, Neon, roolista. Will sanoi, että jos hänet valittaisiin kyseiseen rooliin, hän ”sotkisi” sen.
Vuonna 2017 Smith valittiin Hengen rooliin uuteen "Aladdin"-elokuvamusikaaliin, jonka ohjaa Guy Ritchie. Elokuva perustuu Disneyn vuoden 1992 samannimiseen animaatioelokuvaan.
Vuoden 2022 Oscar-gaalassa Smith voitti parhaan miespääosan Oscar-palkinnon elokuvasta "King Richard". Gaalassa Smith aiheutti kohun lyömällä koomikko Chris Rockia kasvoihin tämän vitsailtua Smithin vaimon Jada Pinkett Smithin hiustenlähdön kustannuksella. Hän sai konfliktista kymmenen vuoden porttikiellon Oscar-gaalaan.
Yksityiselämä.
Smith on naimisissa näyttelijätär Jada Pinkett Smithin kanssa, jonka hän tapasi "Bel-Airin prinssin" kuvauksissa. Heillä on kaksi lasta, poika Jaden Christopher Syre Smith (s. 8. heinäkuuta 1998) ja tytär Willow Camille Reign Smith (s. 31. lokakuuta 2000). 
Smith on ollut naimisissa myös Sheree Smithin kanssa, mutta he erosivat vuonna 1995. Heillä on poika Willard Smith III ”Trey” (s. 1992). 
Smith on kiistänyt olevansa skientologi, mutta on lahjoittanut lahkolle merkittäviä summia. Hän on puolisonsa kanssa tukenut kuitenkin myös muita uskonnollisia yhteisöjä, kansalaisjärjestöjä ja taidetta.
Kratti

Kratti tai Skratti on suomalaisessa mytologiassa huutava kummitus, joka makaa maahan kätkettyjen aarteiden ja rahakirstujen päällä niitä halliten ja vartioiden. Samantapainen on myös Aarni. Nimi Kratti tulee ruotsin sanasta "skratt" ’nauru’. Mikael Agricolan mukaan Kratti kuului hämäläisten palvomiin haltijoihin. Sigfridus Aronus Forsiuksen 1500- tai 1600-luvulla kirjoittaman runon mukaan Kratti on yksisilmäinen ja lahjoittaa rikkautta palvojalleen.
Delta IV

Delta IV on amerikkalaisen Boeing Integrated Defense Systems -yhtiön valmistama kantorakettiperhe. 
Raketista on olemassa viisi versiota:
Raketeissa on kaksi vaihetta. Ensimmäisestä vaihetta kutsutaan nimellä "Common booster core", jossa on Rocketdynen "RS-68" -moottori. Muissa versioissa Common booster coreja on yksi, mutta Heavy-versiossa kolme. Toisen vaiheen voimanlähteenä on Pratt &amp; Whitneyn valmistama "RL-102B" -moottori.
Delta IV -kantoraketit on suunniteltu Yhdysvaltain sotilaskäyttöön Yhdysvaltain Ilmavoimien "Evolved ELV"-ohjelmassa 1990-luvulla.
Adventure (Atari 2600)

Adventure on Warren Robinettin kehittämä ja Atarin vuonna 1979 Atari 2600:lle julkaisema videopeli, jota pidetään ensimmäisenä toimintaseikkailupelinä. Pelin suunnittelija Warren Robinett kätki peliin myös yhden ensimmäisistä pääsiäismunista (). Pelin tavoitteena on ohjata seikkailijaa, jonka tehtävänä on etsiä mustasta linnasta aarre ja kuljettaa se keltaiseen linnaan.
Peli oli alun perin suunniteltu graafiseksi versioksi vuoden 1977 "Colossal Cave Adventure" -pelistä.
Populaarikulttuurissa.
Peli on huomattavassa osassa science fiction -romaanissa "Ready Player One".
Donkey Kong

Donkey Kong on Nintendon pelihahmo, joka seikkailee samannimisessä pelisarjassa. Hahmon luoja on Shigeru Miyamoto. Nykyinen Donkey Kong on solmiokaulainen, laiska gorilla, joka nauttii banaanien keräilystä. 
Ensimmäiset Donkey Kong -pelit olivat kolikkopelejä, joilla Nintendo saavutti suosiota Amerikassa. Myöhemmin oman pelisarjan sekä Nintendon maskotin aseman saanut Mario esiteltiin ensimmäisen kerran pelissä "Donkey Kong" nimellä "Jumpman". Jumpmanin tehtävä pelissä on pelastaa tyttöystävänsä "Pauline" Donkey Kongin kynsistä. 
Nykyisissä Nintendon peleissä seikkaileva solmiokaulainen Donkey Kong on oikeastaan Donkey Kong III. Tämä seikka kerrottiin Rarewaren Donkey Kong Country -pelisarjassa, jossa esiintyvä Donkey Kongin isoisä, Cranky Kong, on alkuperäinen Donkey Kong 1980-luvun hallipeleistä.
Donkey Kongin outoon nimeen (Aasi Kong) on esitetty useita syitä. Esimerkiksi Shigeru Miyamoto on kertonut haastatteluissa syyksi huonon englannintaitonsa – hän kuvitteli "Donkeyn" tarkoittavan vain yleisesti tyhmää.
Pelaaminen.
Sarjaan kuuluu tasohyppelyjä, pulmapelejä, ajopelejä ja rytmipelejä. Pelaaminen riippuu pelistä ja sen lajityypistä.
Donkey Kong populaarikulttuurissa.
Donkey Kong -elektroniikkapeli oli keskeisessä roolissa vuonna 1984 Hannu Peltomaan ohjaamassa lastenelokuvassa "Taikapeli".
"Donkey Kong" -pelin maailmanennätyksen tavoittelusta on tehty dokumenttielokuva "The King of Kong".
Nelvada loi vuonna 1996 "Donkey Kong Country" -televisiosarjan, joka oli löyhästi "Donkey Kong Country" -peleihin pohjautuva tietokoneanimaatiosarja. Sarja kesti vain yhden tuotantokauden. Sarjaa näytettiin pääasiassa Fox Kids -kanavalla (nykyinen Jetix), ja Suomessa kyseistä sarjaa pystyi seuraamaan Canal+:lta.
Hahmot.
Peleissä esiintyy myös joukko muita hahmoja, kuten Diddy Kong ja Cranky Kong. Kuningas K. Rool on useissa peleissä Donkey Kongin päävastustaja.
Pelejä.
Kolikkopelit.
Pelit, joissa ensijulkaisu kolikkopelinä.
Käsikonsolit.
Pelit, joiden ensijulkaisu käsikonsolilla.
Trillian

Trillian on Cerulean Studiosin kehittämä pikaviestintäohjelma, joka osaa hyödyntää Microsoftin Windows Live Messengeriä, ICQ:ta, Yahoo Messengeriä, AOL-pikaviestintä sekä IRC:tä. Trillianissa on myös tuki SkinXML-kielellä kirjoitetuille ulkoasuille, 128-bittinen SecureIM-salaus, hymiöt sekä äänet, jotka kertovat keskustelukumppanin tunnetilasta. Trillian Prossa on myös mahdollisuus käyttää muita pikaviestimiä kuten Jabberia. Osasyy Trillianin suosion "kasvuun" voi olla sen muokattavuus: kyseiseen ohjelmaan nimittäin on suhteellisen suuri määrä erilaisia liitännäisiä ja nahkatiedostoja ladattavissa suoraan Cerulean Studiosin sivustolta.
M40 (sinko)

M40A1 106 mm Recoilless Rifle (Yhdysvaltain armeijan virallinen nimitys) on amerikkalaisvalmisteinen halpa ja tehokas raskas sinko. Aseen kaliiperi oli 105 mm, mutta mallinimeksi annettiin 106 mm aseen erottamiseksi aikaisemmasta 105 mm M27 RCL -singosta ja ammusten tykin ammuksista. Ammuksena on 7,96 kg:n painoinen ontelokranaatti, jonka lähtönopeus on 503 m/s. Tehokas ampumaetäisyys on 1 350 metriä ja läpäisy 150 mm terästä. Aseen pituus on 3,4 m ja paino M90-alustalla 130 kg. Ase voidaan asettaa myös ajoneuvoalustalle, jolloin sen massa on 220 kg M79-alustalla.
Edelleen kehitelty malli oli M40A2, jota käytettiin muun muassa Vietnamin sodassa. Uudemmilla ampumatarvikkeilla panssarinläpäisy on parempi.
M40 on edelleen käytössä varsinkin kehitysmaiden armeijoilla ja puolisotilaallisilla joukoilla. Se on usein kiinnitetty kevyisiin avolava-maastureihin. Aseen etuna on monipuolinen valikoima a-tarvikkeita ja alhaiset käyttökustannukset. Heikkoutena on osumatarkkuus liikkuviin kohteisiin, josta syystä raskaat singot on vauraammissa maissa korvattu usein ohjuksilla.
Psychobilly

Psychobilly on rockmusiikin tyyli, joka perustuu punkrockin ja rockabillyn yhdistämiseen, ja on osin yhteydessä deathrockiin. Se on yksi monista rockabillyn alalajeista johon kuuluvat myös punkabilly, surfabilly ja gothabilly. Tyylin harvinaisempia alalajeja ovat muun muassa voodoobilly ja thrashabilly tai trashabilly. 
Psychobilly-kappaleiden sanoituksissa on usein viittauksia kauhu- ja eksploitaatioelokuviin. Psychobilly kehittyi 1980-luvulla The Crampsin ja The Meteorsin vaikutuksesta. Yksi tärkeimpiä psychobillyn keskuksia oli Lontoon länsiosassa ollut Klubfoot-niminen klubi.
Tunnetuimpia psychobilly-yhtyeitä ja artisteja ovat muun muassa The Meteors, Nekromantix, Tiger Army, Demented Are Go, Mad Sin, Mojo Nixon, Horrorpops ja Batmobile. 
Suomalaisia psychobilly-yhtyeitä olivat vuosina 1981-82 mm. Falcons ja Moondogs. 
'Psychobilly'-sana tulee Johnny Cashin kappaleesta "One Piece at Time", jossa mainitaan '"Psychobilly Cadillac"', joka tosin ei tuolloin liittynyt nykyisin psychobillynä tunnettuun musiikkiin millään lailla. Psychobilly-tyyli syntyi vasta myöhemmin.
Alalajit.
Vuosien saatossa psychobilly on pirstoutunut tai yhdistynyt erilaisiin alalajeihin.
Göran Persson

Hans Göran Persson (s. 20. tammikuuta 1949) on ruotsalainen poliitikko. Hän toimi Ruotsin pääministerinä vuosina 1996–2006 ja Ruotsin sosialidemokraattisen työväenpuolueen puheenjohtajana 1996–2007.
Ura.
Persson syntyi Vingåkerissa, Södermanlandissa. Hän on opiskellut Örebron korkeakoulussa, muttei ole valmistunut.
Persson työskenteli Ruotsin sosiaalidemokraattisessa nuorisojärjestössä; hänet valittiin Katrineholmin kunnanvaltuustoon ja 1979–1984 valtiopäiville. Tämän jälkeen Persson osallistui jälleen kunnallispolitiikkaan, kunnes hänet valittiin vuonna 1989 opetusministeriksi, missä tehtävässä hän toimi vuoteen 1991. Sosiaalidemokraattien palatessa hallitukseen vuonna 1994 Perssonista tuli valtiovarainministeri, jossa tehtävässä hän toimi vuoteen 1996, jolloin hän nousi Ingvar Carlssonin seuraajaksi pääministerinä ja puoluejohtajana.
Vuonna 2019 Perssonista tuli Swedbankin hallituksen puheenjohtaja.
Yksityiselämä.
Göran Persson avioitui Anitra Steenin kanssa joulukuussa 2003. Tätä ennen hän oli avioliitossa Annika Barthinen kanssa 1994–2003. Hänellä on kaksi tytärtä ensimmäisestä avioliitostaan Gunnel Claessonin kanssa.
Palkintoja.
Persson sai 20. syyskuuta 2004 New Yorkissa "World Statesman Award" -palkinnon ihmisoikeuksien edistämisestä, etenkin kansanmurhien vastaisesta foorumista Tukholmassa.
Visio

Visio kuvaa liiketaloudessa sitä, millaiseksi organisaation halutaan tulevan ja mitä organisaation halutaan tekevän. Visio on arkijohtamisen peruskivi ja siitä johdetaan strategiat eli toimintatavat vision saavuttamiseksi. Sen avulla pyritään luomaan jokaiselle työntekijälle kuva tulevaisuudesta, joka vetoaa sekä ajatteluun että tunteisiin. Useimmille ihmisille se on pohjimmiltaan pyrkimys luoda jotakin taloudellista voittoa suurempaa ja merkityksellisempää. Ilman visiota työssä ei ole päämäärää, suuntaa eikä ohjetta esimerkiksi siihen, miten tehtäviä ja kehitystoimintaa priorisoidaan. 
Visio on myös osa yrityksen, aatteellisen yhdistyksen tai muunlaisen järjestön strategiaprosessia. Strategia on yhteistä tietoa yrityksestä, yhdistyksestä tai järjestöstä ja sen toimintatavoista, ja se myös syntyy yhdessä tekemällä. Kun henkilöstö halutaan saada mukaan visiointiin, johdon tärkeimmiksi työkaluiksi nousevat tarinat ja kieli, joiden avulla luodaan innostusta. Tarinoiden voimaa hyödynnetään organisaatioiden visiointityössä vasta vähän. Tämä on eräs syy siihen, miksi visio on jäänyt monissa tapauksissa pelkäksi hokemaksi, jolla ei ole käytännön merkitystä.
Mihail Fradkov

Mihail Jefimovitš Fradkov (, s. 1. syyskuuta 1950) on venäläinen poliitikko, joka toimi Venäjän pääministerinä maaliskuusta 2004 syyskuuhun 2007. Pääministerikautensa jälkeen Fradkov toimi Venäjän ulkomaantiedustelun (SVR) johtajana vuosina 2007–2016.
Fradkov on kotoisin läheltä Samaraa. Hän on juutalainen. Hän on opiskellut konetekniikkaa (valmistui 1972) ja ulkomaankauppaa (1981). Vuonna 1973 Fradkov nimitettiin Neuvostoliiton Intian-suurlähetystön taloudelliselle osastolle kahdeksi vuodeksi. Vuonna 1991 hän oli Venäjän edustaja GATT-neuvotteluissa.
Vuonna 1992 Fradkov nimitettiin Venäjän varaulkomaankauppaministeriksi ja 1993 ensimmäiseksi varaulkomaankauppaministeriksi. Vuonna 1997 presidentti Boris Jeltsin nimitti Fradkovin ulkomaankauppaministeriksi ja 1999 kauppaministeriksi.
Presidentti Vladimir Putin nimitti Venäjän turvallisuusneuvoston varapääsihteerinä toimineen Fradkovin liittovaltion veropoliisiin vuonna 2001. Vuonna 2003 Fradkovista tuli Venäjän edustaja Euroopan unionissa. Putin nimitti hänet pääministeriksi Viktor Hristenkon seuraajana 1. maaliskuuta 2004. Duuma hyväksyi nimityksen 5. maaliskuuta.
Fradkov pyysi eroa 12. syyskuuta 2007 ”lähestyvien poliittisten tapahtumien” eli ilmeisesti joulukuun 2007 duumanvaalien vuoksi. Hän jatkoi virkaatekevänä pääministerinä, kunnes duuma hyväksyi uudeksi pääministeriksi Viktor Zubkovin.
Lokakuusta 2007 syyskuuhun 2016 Fradkov toimi ulkomaantiedustelu SVR:n johdossa. Sen jälkeen hän siirtyi Venäjän valtionrautateiden johtokuntaan.
Pollux

Pollux (Beta Geminorum, β Geminorum, β Gem) on designaatiostaan huolimatta Kaksosten tähdistön kirkkain tähti ja taivaan 17. kirkkain. Yleensähän beta on tähtikuvion toiseksi kirkkain tähti. Etäisyyttä Maahan sillä on noin 33,7 valovuotta, ja se on punainen jättiläinen.
Pollux, kuten Castorkin, on saanut nimensä kreikkalaisessa mytologiassa esiintyvien kaksosten, dioskuurien, mukaan. 
Polluxilla on eksoplaneetta 1,64 AU:n päässä keskustähdestä. Pollux b:n massa on vähintään 2.3 ± 0.45 Jupiterin massaa ja kiertoaika noin 590 päivää. Sen kiertorata on miltei ympyrä.
Planeetta.
Polluxilla on eksoplaneetta.
Wizards of the Coast

Wizards of the Coast (lyh. WotC) on pelijulkaisija, jonka pelit käsittelevät useimmiten scifi- tai fantasiateemoja. WotC:n tuotteita on muuun muassa "" -keräilykorttipeli. WotC:n on vuonna 1990 perustanut Peter D. Adkison.
WotC omistaa nykyisin oikeudet myös "Dungeons &amp; Dragons" -peleihin, jotka se sai vuonna 1997 ostettuaan alun perin Gary Gygaxin ja Don Kayen perustaman TSR-yrityksen. Vuonna 1999 yritys alkoi julkaista "Pokémon Trading Card Game" -peliä, josta tuli menestys. Se julkaisi myös "Dungeon", "Dragon", "Polyhedron" ja "Amazing Stories" -lehtiä, jotka lisensoitiin Paizo Publishingille 2002–2007. Yhtiö osti myös 1990-luvun lopussa peliaiheisen The Game Keeper -kauppaketjun, jonka nimeksi vaihdettiin Wizards of the Coast. Kauppapaikoista luovuttiin 2003–2004.
Hasbro osti Wizards of the Coastin vuonna 1999 yli 300 miljoonan dollarin arvoisella osakekaupalla.
Suhtautuminen tekoälyn käyttöön.
Yritys on kieltänyt tekoälyn käytön julkaisuissaan sen jälkeen, kun yksi taiteilija oli myöntänyt sen käytön "Glory of the Giantsissa". Myöhemmin ilmeni yrityksen käyttäneen tekoälyä markkinointimateriaalin teossa.
Valkoviini

Valkoviini on viinirypäleistä tehtyä viiniä, jonka valmistusvaiheessa rypäleiden tummien kuorten ei ole annettu värjätä viiniä punaiseksi kuten punaviinin valmistuksessa. Valkoviineissä ei ole karvautta, jollainen punaviiniin syntyy tanniineista. Valkoviinien alkoholipitoisuus on yleensä noin 12–14 tilavuusprosenttia, mutta miedoimmat valkoviinit, kuten Moscato d'Asti ja Riesling, sisältävät vain noin 5–8 tilavuusprosenttia alkoholia.
Valmistus.
Valkoviinien valmistuksessa kuoret poistetaan jo käymisen alussa, jotta niistä ei liukene viiniin väriä ja tanniineja. Valkoviiniä tehdään yleensä vaaleista rypäleistä, mutta sitä voidaan tehdä tummakuorisistakin rypäleistä, sillä kaikkien rypäleiden mehu ilman kuoria on vaalean vihertävää. Valkoviiniastioita jäähdytetään käymisen aikana, jotta viiniin saadaan hedelmäinen maku. Valkoviinien ei yleensä anneta käydä läpi maitohappokäymistä kuten punaviinien, sillä niiden kuuluu yleensä olla kirpeitä ja hapokkaita. Valkoviinin voidaan antaa levätä hiivasakan kanssa, mikä antaa viiniin lisämakua autolyysin kautta. Valkoviinien käymislämpötila on alle 20 astetta ja niitä käytetään parista viikosta kuukauteen.
Rypälelajikkeet.
Merkittävimmät vaaleat rypälelajikkeet ovat Chardonnay, Sauvignon Blanc ja Riesling. Helposti viljeltävä Chardonnay on laatuviineissä eniten viljelty vaalea lajike. Chardonnay-viinit ovat täyteläisiä ja hedelmäisiä. Sauvignon Blanc -viinit ovat kepeitä, aromaattisia ja hapokkaita, ja niitä tuotetaan melko viileillä alueilla, etenkin Loiren seudulla. Saksassa ja muissa viileissä maissa suositusta Rieslingistä saadaan hapokkaita ja mineraalisia viinejä.